इस इलाके में बीज बचाओ आंदोलन गत् तीन दशक से सक्रिय है। इसके कार्यकर्ताओं ने दूर-दूर के गांवों से ढूंढ-ढूंढकर परंपरागत बीजों का संग्रह किया, जानकारी एकत्र की और किसानों में इन बीजों का वितरण किया। सिंचित क्षेत्र के लिए धान और गेहूं की परंपरागत किस्में एकत्र की और असिंचित क्षेत्र के लिए बारहनाजा मिश्रित फसलों के देशी बीजों को बचाने की मुहिम तेज की। टिहरी-गढ़वाल में ऋषिकेष-टिहरी मार्ग पर पहाड़ और पत्थरों के बीच हेंवल नदी बहती है। यह गंगा की सहायक नदी है। इस नदी के दोनों ऊपरी भाग पहाड़ी हैं और बीच में नीचे तराई मैदानी क्षेत्र है। ऊपरी भागों में बाहरनाजा की मिश्रित खेती होती हैं और नीचे तराई में धान और गेहूं की फसलें होती हैं। बारहनाजा पूरी तरह जैविक तौर-तरीके से होता है और इसमें पारंपरिक बीज बोए जाते हैं जबकि तराई में जो फसलें होती हैं उनमें संकर बीज भी इस्तेमाल किए जाते हैं। बीज बचाओ आंदोलन 80 के दशक से तब शुरू हुआ जब यहां हरित क्रांति के उच्च पैदावार किस्में किसानों को मुफ्त बांटी जा रही थी। सरकारी व कृषि विश्वविद्यालय के वैज्ञानिकों ने हरित क्रांति की रासायनिक खेती का प्रचार-प्रसार किया। वे यहां की मिश्रित बारहनाजा फसलों के स्थान पर सोयाबीन पर जोर दे रहे थे। कहा जा रहा था सोयाबीन उगाओ और मालामाल बन जाओ।